[{"text_idx": "#000003", "text": "Mae\u2019r profiad o wirfoddoli yn cynnig amryw o fanteision, a rheini\u2019n fanteision personol a chymunedol. Wrth fynd ati i gynnig eich amser, mae\u2019n bosib y byddwch chi\u2019n helpu eich cymuned ac, ar yr un pryd, yn mynd ati i fagu nifer o sgiliau a phrofiadau fydd yn siw\u0302r o fod o fudd i chi am flynyddoedd i ddod.\nWrth wirfoddoli, byddwch chi\u2019n cwrdd a\u0302 chymaint o bobl wahanol. Mae\u2019n swnio ychydig yn cringe i ddweud fod gwirfoddoli yn gyfle gwych i wneud ffrindiau, ond mewn gwirionedd mae\u2019n bosib cyfarfod sawl cymeriad gwahanol ar eich siwrnai wirfoddoli."}, {"text_idx": "#000004", "text": "Gyda misoedd hir yr haf wedi ein cyrraedd, mae\u2019n siwr y byddwch chi\u2019n edrych ymlaen at ymlacio a bod yn rhydd o gaethiwed arholiadau. Wrth wirfoddoli, gallwch chi gynnig eich amser fel sy\u2019n gyfleus i chi. Dim ond awr i sbario? Gwych! Eisiau llenwi prynhawn cyfan? Lyfli! Cyn belled a\u0302\u2019ch bod chi\u2019n ddibynadwy a ddim yn gaddo amser nad ydych chi\u2019n gallu ymrwymo iddo, gallwch chi gynnig eich amser fel sy\u2019n gyfleus i chi.\nGall gwirfoddoli fod yn lot o hwyl, a pha ffordd well i ddyrchafu\u2019r sbort na thrwy wahodd eich ffrindiau i wirfoddoli gyda chi? Mae trio rhywbeth newydd yn gallu bod yn anodd, ond gyda ffrind wrth eich ochr cewch gysur a chreu atgofion melys i\u2019w trysori."}, {"text_idx": "#000005", "text": "Mae\u2019n almwg fod gwirfoddoli yn brolio ystod eang o fanteision ond does dim rhaid i chi wirfoddoli mewn maes sy\u2019n gwbl newydd i chi. Mae gan bawb ei bethau, diddordebau a dymuniadau ar gyfer y dyfodol, felly mae\u2019n syniad da i geisio dod o hyd i gyfle gwirfoddoli sydd am fod o fudd i chi yn y dyfodol. Er enghraifft, os ydych chi\u2019n bwriadu dilyn gyrfa mewn milfeddygaeth, ewch ati i chwilio am loches anifeiliaid sydd angen cymorth.\nEfallai eich bod chi\u2019n fwy cyffyrddus yn yr awyr agored ac felly fyddai chwilio am gyfleoedd i blannu coed gyda phrosiect cymunedol yn syniad.\nAm brofiadau sy\u2019n cynnig mwy o brofiadau gyda phobl, ceisiwch ddod o hyd i Eisteddfodau lleol. Anfonwch neges i holi os oes angen cymorth, rwy\u2019n siwr bydd sawl un yn falch iawn o\u2019r cymorth a chefnogaeth!"}, {"text_idx": "#000007", "text": "Felly, beth am fynd amdani? Cofiwch, os ydych chi wedi cael eich ysbrydoli i fynd ati i roi eich amser i brosiect cymunedol, i blannu coed neu unrhyw antur arall gwirfoddol, rhowch wybod i ni! Byddwn ni wrth ein boddau yn rhannu eich stori gyda holl ddarllenwyr Lysh!"}]